NaiveNeuron/SloPal huggingface dataset:
Bagačka, Michal, poslanec NR SR (2018-02-06):
Ďakujem za slovo. No naozaj len v krátkosti. Taká malá faktická na pána Jurzycu. To ale musíte aj vy uznať, že pokiaľ je stimul daňová úľava, tak buď ten investor príde a čerpá daňovú úľavu, alebo nepríde a tým pádom nie sú zamestnaní ľudia. To hádam v tomto zmysle sa rozumieme. A si predstavte, že teraz by sme možno, keď budete vo vláde, tak ostatné štáty budú dávať stimuly a príde SaS-ka a povie, my stimuly už nedávame. Si predstavte, že by sme spravili teraz niečo také my a všetky veľké investície, zaujímavé by išli tam, tam, tam, tam. No tak to si chcem vedieť, čo by ste, možno nie vy, lebo vy nie ste ten typ, ale určite by som tu našiel niekoľko typov, čo by tu dobreže nevyskakovali z lavíc. A to len tak na margo. Čo sa týka, chcel by som potvrdiť slová pána ministra v tom, že nedá sa porovnávať terajší rok a niečo hovoriť, čo bolo v roku 2008. Si predstavte, mysleli sme si pred dvoma rokmi, že budeme mať 5-percentnú nezamestnanosť? Tak asi nie. Jednoducho ten vývoj ide dopredu a, chvalabohu, myslím si, že aj k spokojnosti. Čo vraví pán Mizík, niečo áno, súhlasím aj v niečom, aj s tým a nezamestnanosť v roku 2011 asi bola 34 aj dačo v rámci Rimavskej Soboty, teraz je pod 20, 19 aj niečo. Čo by som zase nebral len, že všetci sú preč úplne a všetci sú na západe alebo v zahraničí, ale vytvorili sa aj pracovné miesta, aj v rámci nášho regiónu. Nevravím, že ich je veľa, mohlo by ich samozrejme byť viac. A tým chcem nadviazať aj na to, čo vlastne aj rieši tento zákon, a to je to, že na základe aj posledného možno vývoja v roku vláda uznala a povedala, teda v rámci západného Slovenska sa budú dávať stimuly výnimočne naozaj na sofistikované projekty. A čo veľmi súhlasím, najväčšie maximálne tie stimuly by mali ísť na juh stredoslovenského kraja, do východného slovenského kraja. A tu vidím, tak, ako povedal pán minister, veľkú úlohu, obrovskú úlohu SARIO, s ktorými, jeho pracovníkmi mám tiež mnohokrát česť spolupracovať, pretože sú to naozaj odborníci a snažia sa aj tých investorov prilákať aj k nám. Mnohokrát to nevyjde, viackrát to nevyjde ako vyjde, ale myslím si, že sú to odborníci a svoju robotu si robia dobre, a jednoducho tá história je taká, predtým na západnom Slovensku boli aj káblikári, teraz sú možno u nás a o desať rokov budú v Srbsku. No nie o desať, už aj teraz sú aj v Srbsku. To znamená, že to posúvanie historické jednoducho, jednoducho bude. Ale určite by som bol za to, aby, aby v súčasnosti sme sa všetci zamerali na tieto naše okresy a tak poviem, snažili sa, ako je len trošku možné, aby sme toho investora pritiahli k nám. Ale zas na druhej strane musíme si povedať, že ten investor zas nie je taký, že viete čo, poďte tam. Jednoducho niekto si povie, že buď pôjdem sem alebo pôjdem do Maďarska alebo do Poľska. Ale to je, to je vec jednania, rokovania. A vravím, aj ľudia v SARIO sú zbehlí a myslím si, že si robotu svoju robia naozaj dobre. Ďakujem.
P. Paška, predseda NR SR: (2007-11-27):
Otváram rozpravu. Písomne nemám prihlášku a pýtam sa, kto sa chce prihlásiť ústne? Končím možnosť prihlásiť sa. Pani poslankyňa Sárközy, ale pán spravodajca požiadal o slovo v rozprave. Pani poslankyňa, pán spravodajca požiadal. Nech sa páči, máte slovo, pán poslanec, nech sa páči.
Tomáš, Erik, minister práce, sociálnych vecí a rodiny SR (2024-06-13):
Vážený pán predsedajúci, opäť ďakujem, kolegovia, kolegyne. V tomto prípade ide o transpozíciu európskej smernice, dokonca o jej vyprecizovanie, takže dovoľte, aby som prečítal zdôvodnenie. Vláda Slovenskej republiky predkladá na rokovanie Národnej rady vládny návrh zákona, ktorým sa mení a dopĺňa Zákonník práce v znení neskorších predpisov, v nadväznosti na odôvodnené stanovisko Európskej komisie, ktorá namietala nesúlad slovenských vnútroštátnych predpisov s čl. 12 smernice Európskeho parlamentu a Rady o presadzovaní smernice 96/71/ES o vysielaní pracovníkov v rámci poskytovania služieb. Článok 12 uvedenej smernice ukladá členským štátom prijať opatrenia, ktorými sa zakotví v rámci subdodávateľských reťazcov právo vyslaného zamestnanca domáhať sa vyplatenia mzdy na úrovni minimálnej mzdy od dodávateľa služby, ktorého priamym subdodávateľom je zamestnancov zamestnávateľ, pričom tieto opatrenia majú byť nediskriminačné. Podľa Európskej komisie Slovenská republika tým, že stanovila, že dodávateľ služby je zodpovedný len za nároky vyslaných zamestnancov, zaviedla prekážku slobody poskytovať služby, ktorá je v rozpore s požiadavkou nediskriminácie uvedenou v čl. 12 smernice. Podstatou predloženého vládneho návrhu zákona v nadväznosti na výhrady Európskej komisie je spresnenie podmienok, za ktorých dodávateľ služby zodpovedá za vyplatenie mzdy, ktorá nebola zamestnancovi vyplatená zamestnávateľom, ktorý je priamym subdodávateľom dodávateľa služby, ako aj podmienok, za ktorých dodávateľ služby môže vyplatenie mzdy odoprieť. Účelom je vyhnúť sa žalobe Európskej komisie na Slovenskú republiku za nesprávnu transpozíciu európskej smernice a finančným sankciám, ktoré by v prípade prehratého súdneho sporu mohli pre Slovenskú republiku vyplynúť. Na výbore pre sociálne veci bol prijatý jeden pozmeňujúci návrh, s ktorým sa stotožňujem a odporúčam ho schváliť. Ďakujem pekne.
Glváč, Martin, podpredseda NR SR (2016-06-17):
Pani poslankyňa Jurinová.
P. Pelegrini, poslanec: (2010-01-20):
Hovoril o tom, že ak vozidlo zastaví na nejakú povinnú prestávku a prekročí určitý časový limit, keď sa pohne, zaplatí dvakrát. Nie je to pravda. Už dlho je zavedený systém, že 46-hodinovú pauzu akceptuje ten systém, takže za 46 hodín sú aj víkendové povinné prestávky, aj bežné pre spanie vodiča na ceste. Takže nezavádzajte! Hovoríte, že traktor. Prosím vás pekne, ani traktor, ani kombajn nemusí mať OBU jednotku. Preto nezavádzajte, že ak traktor orie a otáča sa pri ceste I. triedy alebo kombajn žne obilie, tak zakaždým, keď sa otočí pri spoplatnenej ceste, bude mu pípať OBU jednotka. A po ďalšie, akékoľvek vozidlo, ktoré behá po poli a vozí zemiaky, vozí cukrovú repu a neviem čo, je to nákladné vozidlo, pokiaľ sa hýbe na poľných cestách a v poli, nemusí mať zamontovanú ani aktivovanú palubnú jednotku, pretože zákon to týmto vozidlám prikazuje len pri ceste po spoplatnenom úseku. Čiže na poli mu nemôže... (Reakcia z pléna.) Tak si ju potom zaktivuje, predsa na poli ju nemusí zaktivovať, môže ju mať vypnutú. Takže to je prvá vec. Nezavádzajte teda aj poľnohospodárov, že budú s kombajnom a s traktorom platiť, dobre? Keď hovoríte o tom, že desaťnásobne sa zvýšia náklady pre prepravcu, potom zas sa budem pýtať a vysvetlite mi tú matematiku, že pokiaľ teraz vyberieme na diaľničných nálepkách z nákladných vozidiel 1,5 mld. slovenských korún, počítame, a sám ste to povedali aj vy, použijem naše číslo, 4,8 mld. slovenských korún ročne, to znamená približne štvornásobok. Preto neviem, kde prídeme, že desať-, pätnásť-, stonásobné zvyšovanie cien, keď vyberieme maximálne päťkrát viac, ako sme vybrali na nálepkách. Keď hovoríte o tých diaľniciach, či už hraničných priechodoch, pán poslanec, to je zase farizejstvo, pretože ste akýmkoľvek spôsobom bojkotovali upraviť ten možný iný spôsob platenia mýta na hraničných priechodoch. Ďakujem.
Matejičková, Zuzana, poslankyňa NR SR (2024-05-21):
Pán predseda, dajte, prosím, hlasovať o návrhu zákona ako o celku s odporúčaním gestorského výboru schváliť.
Burian, Jozef, poslanec NR SR (2019-09-18):
A budeme hlasovať teraz pozmeňujúcom návrhu pani poslankyne Krištúfkovej.
Pfundtner, Edita, poslankyňa NR SR (2018-06-20):
Ďakujem pekne. Pán Mazurek, vy sa pýtate pani Cséfalvayovej, že prečo teraz, prečo práve Henry? A ja sa pýtam, a prečo nie? Pán Mazurek, osobne ma veľmi teší, že túto iniciatívu idete podporiť. Máte pravdu, je veľa dôvodov, kde by sme mohli každý deň prijímať uznesenia. Trestná činnosť sa tu pácha dennodenne a pre nás je život každého človeka, občana Slovenskej republiky je rovnako dôležitý. A týmto uznesením si chceme spomenúť aj na nich. Aj na tých, ktorí boli zavraždení z obdobných pohnútok, z akých bol zavraždený aj mladý Filipínec. Áno, pán Mazurek, máte pravdu, mali by sme odsúdiť aj to, keď politici s dlažobnými kockami vítajú zahraničných turistov pred hlavnou stanicou. Mali sme to urobiť. Každý si zaslúži úctu a násilie sa má odsúdiť v každom prípade. A niekde začať treba. Tu hovoríte veľmi tendenčne a hovoríte, že sa selektujú obete. To my nerobíme. To zvykne robiť práve vaša strana, pán Mazurek. My nikoho neselektujeme. Nám je všetkým veľmi ľúto, že sa páchajú trestné činy, ktoré ste menovali. Treba ich odsúdiť a vám nič, ale nič nebráni vyvíjať aktivitu v tomto smere. Ďakujem pekne.
Glváč, Martin, podpredseda NR SR (2018-05-23):
Ďakujem. S reakciou nikto. Pýtam sa, či sa chce niekto prihlásiť do rozpravy ústne. Nie je tomu tak. Vyhlasujem rozpravu za skončenú. Pani navrhovateľka, nech sa páči.
Grendel, Gábor, podpredseda NR SR (2021-11-03):
Pán poslanec Ján Blcháč.
Blanár, Juraj, poslanec NR SR (2018-09-12):
Ďakujem. Pán poslanec Heger, systémové – nesystémové, to je už pomaličky zaklínadlo pri všetkom vystúpení, ale dovoľte mi zopár takých vysvetlení k vášmu vystúpeniu. Spomínali ste Megoňky. Už som mal chuť dodať, že možno práve tam by vám mali postaviť tú sochu, Karol to tuším spomínal, lebo celkom ste ich spropagovali. Ja som veľmi rád, ale bolo to negatívne a to sa mi nepáčilo, pretože práve ste spomínali Žilinský kraj, ktorý je lídrom v turistickom ruchu a jeho podiel na HDP je viac ako 3 %, čo je iba Bratislava o čosi lepšia, a to tvrdenie, čo ste povedali, že chceme niečo priniesť do cestovného ruchu, a pritom nemáme pri Megoňkách vyasfaltované, vystrihané náletové dreviny, je niečo podobné ako keby ste povedali, nemôžeme stavať diaľnice, lebo nemáme všetky cesty prvej triedy opravené, nemôžeme.	Pochopili ste, že v čom je to vaše prirovnanie? No absolútne spiatočnícke, lebo ak sa rozhýbe cestovný ruch, a som presvedčený, že toto tomu pomôže, tak sa vytvoria ďalšie zdroje na to, aby sa všetky tieto veci zlepšovali, ale jak to nerozhýbeme, tak nemôžeme tam mať viac peňazí. Čiže toto nie je spotrebovanie peňazí, ale to je práve naopak, generovanie ďalších peňazí, ktoré do toho pôjde, a toto je dôležité si uvedomiť a predovšetkým u človeka, ktorý je tieňovým ministrom hospodárstva. To naozaj takto vnímate vo vašej strane hospodárstvo? To je podľa mňa veľmi slabé, a to neustále opakovanie, že znížme odvody a že sme najviac zaťažení, dane a tak ďalej, no tak potom v Dánsku, v Škandinávii tam by už mali dávno tieto krajiny skrachovať, a pritom majú 50 % dane. Nefunguje to tak, ten váš liberálny postoj, nefunguje. Toto, čo je dnes na stole, pomôže cestovnému ruchu a poďme to podporiť a možno aj ďalšími opatreniami, ktoré do toho patria. (Potlesk a reakcia z pléna.)
Bugár, Béla, podpredseda NR SR (2018-09-19):
Pán poslanec Fecko.
Šimečka, Michal, podpredseda NR SR (2024-01-19):
Ďakujem veľmi pekne. Pán poslanec Hargaš.
Hrnčiar, Andrej, podpredseda NR SR (2018-11-29):
Pani poslankyňa Vaľová.
Mihál, Jozef, poslanec NR SR (2015-05-12):
Ďakujem, pani kolegyňa. Citovali ste z materiálu, ktorého teda autorom alebo spoluautorom je Ľudo Kaník. Ja si dovolím vám venovať takýto materiál, ktorého spoluautorom som mimochodom aj ja. A v tomto materiáli sa dočítate, ako to vlastne celé funguje a dočítate sa napríklad to, v akom deficite je dnes I. pilier, ten deficit je vyše dve miliardy, pre vašu informáciu. Dočítate sa tam napríklad to, aká bola vlastne história tých desiatich rokov v II. pilieri a kto čo urobil pre fungovanie alebo naopak, nefungovanie II. piliera a dočítate sa tu napríklad aj o tom, že z pohľadu štatistík, ktoré sa sledujú, pokiaľ ide o zhodnotenie akcií na kapitálových trhoch od roku 1900, 1900, čiže za 115 rokov, je priemerné, priemerné nejaké to zhodnotenie za tých 115 rokov o vyše 5 % ročne nad úroveň inflácie. To sú akciové trhy. To znamená, ten II. pilier mať taký, aby tie akciové trhy vedel kopírovať a to sú napríklad indexové fondy. A dočítate sa tu hlavne, pre vás dôležitá strana tu je, ako funguje II. pilier alebo dôchodkový systém napríklad v takej krajine, ako je Švédsko. Veľmi vám odporúčam, aby ste venovali pár minút času tejto brožúrke.
Matovič, Igor, poslanec NR SR (2010-12-09):
Pán poslanec Dostál, ja si úplne vrelo viem predstaviť situáciu, že cez leto sa vyberieme s rodinou na dovolenku na termálne kúpalisko do Veľkého Medera a nerozumiem, prečo by som, ak taká potreba by vznikla, prečo by som nemohol vedieť informácie o tom, kde aké kultúrne podujatie sa v tom Veľkom Mederi dejú. Možno by to síce vzhľadom na to, že nerozumiem po maďarsky, musela byť pantomíma, ale ja by som sa o tom chcel dozvedieť a aspoň teda tú stručnú, jasnú informáciu vo svojom materinskom jazyku, alebo tak, keď tu dnes hovoríme, v štátnom jazyku. Preto sa mi ten návrh pozmeňujúci, ktorý hovorí o tom teda, že vlastne o tých kultúrnych informáciách, alebo o tých kultúrnych podujatiach, by som mohol byť informovaný iba vtedy, ak by to bolo platené priamo zo štátneho rozpočtu, zdá trošičku extrémistický, vzhľadom aj na to, čo tu už spomenul pán poslanec Blanár, že úplne bez problémov kultúrne podujatia môžu financovať aj samosprávy, tak myslím si, že nie je dobrý, a preto ho nepodporím. (Potlesk.)
Sulík, Richard, poslanec NR SR (2013-12-04):
Ďakujem pekne. No, Jozef, myslím si, že nielen tvoju osobnú podporu, ale aj podporu SaS. Ja teda chcem dúfať, pán minister, že sa vám to podarí dobre aplikovať a že naozaj to násilie, ktoré zrejme je v záujme všetkých, aby nebolo na tých štadiónoch, že ho teda ubudne, že vaši odborníci ten zákon napíšu tak, aby naozaj bol v praxi vykonateľný. No tak držíme palce.
M. Fronc, minister školstva SR: (2004-05-20):
Ďakujem.
Figeľ, Ján, podpredseda NR SR (2015-05-13):
Ďakujem pekne. Teraz nasleduje vystúpenie Otta Brixiho. Nech sa páči.
Figeľ, Ján, podpredseda NR SR (2013-05-14):
Nech sa páči zaujať miesto pre spravodajcov. Otváram teda rozpravu, do ktorej som dostal písomnú prihlášku od dvoch rečníkov, Alojza Přidala a Juraja Drobu. Takže na základe písomných prihlášok otváram túto časť rozpravy. Alojz Přidal, nech sa páči, za klub KDH.
Bugár, Béla, podpredseda NR SR (2018-02-01):
Prezentujme sa a hlasujme. (Hlasovanie.) Prítomných 140, za 61, proti 40, zdržalo sa 39 poslancov. Návrh nebol schválený.
Laššáková, Jana, podpredsedníčka NR SR (2013-04-16):
S reakciou pán poslanec Muňko, nech sa páči.
Zmajkovičová, Renáta, podpredsedníčka NR SR (2013-11-26):
Ďakujem, pán spravodajca. Prerušujem rokovanie o tomto bode programu. Pokračujeme druhým čítaním o zákone z 29. októbra 2013, ktorým sa mení a dopĺňa zákon č. 2/1991 Zb. o kolektívnom vyjednávaní v znení neskorších predpisov, vrátenom prezidentom Slovenskej republiky na opätovné prerokovanie Národnou radou Slovenskej republiky . Materiál má tlač 813. Dávam slovo spoločnej spravodajkyni z výboru pre sociálne veci poslankyni Viere Šedivcovej a prosím ju, aby informovala Národnú radu o výsledku prerokovania vráteného zákona vo výboroch. Nech sa páči, pani poslankyňa.
Vaľová, Jana, poslankyňa NR SR (2015-09-17):
Ďakujem veľmi pekne. Vrátim sa aj k návrhu pána Brocku, ale chcela by som povedať, že pri tomto návrhu, čo sa týka zmeny zákona, keď sme mali príspevok na presťahovanie kedysi teda s trvalým pobytom, tak sa čerpalo veľmi málo finančných prostriedkov. Ja si pamätám v tomto pléne, že ste to veľmi kritizovali, že je to nesprávne. Dnes zmäkčujeme tento zákon, aj pokiaľ ide o prechodný pobyt, kde navrhuje sa, aby mesačná výška toho príspevku bola 80 % zo sumy týchto výdavkov, najviac však vo výške 250 eur a v ďalších šiestich mesiacoch najviac vo výške 125 eur. Určite tento príspevok, si myslím, budú ľudia veľmi využívať, a preto tu je potrebná aj kontrola. A ja zastávam jedno stanovisko. Samozrejme, pán Brocka navrhuje, aby vrátil občan, ktorý zneužije tie prostriedky, sankciu, financie. Je to pekné. Ale ak toho občana budeme kontrolovať raz za rok a my mu povieme, aby vrátil peniaze, ten občan medzi tým nemusí byť zamestnaný, pôjde to cez súdy, cez exekúciu, cez rôzne vymáhania a zasa sa nám roztočí ten kolotoč, ktorý by sme nechceli. Preto plne chápem aj ministerstvo práce, že navrhuje, jasne, nie je to celkom pohodlné pre toho občana, raz mesačne aby tá kontrola bola, lebo tá kontrola môže skôr odhaliť, či daný občan pracuje alebo nepracuje, lebo on si ten prechodný pobyt môže nechať stále napísaný, ale nemusí už dávno pracovať alebo nemusí byť zamestnaný. Čiže ja v tomto nevidím vôbec to, že by sme niekoho takpovediac chceli dotlačiť, aby stále chodil na úrady, ale vidím v tom kontrolu, pretože potom sa veľmi ťažko po roku alebo po dvoch rokoch vymáhajú tieto finančné prostriedky a nastupujú exekúcie, to, čo tu stále kritizujeme, ľudia nemusia byť zamestnaní. Čiže beriem to opatrenie ako správne. Ďakujem pekne.
Mazurek, Milan, poslanec NR SR (2018-02-14):
Ďakujem za slovo. Ja na rozdiel od pána poslanca Hrnka si uvedomujem, že tvorenie Národnej rady bolo väčšinou, resp. počet poslancov bol tvorený práve politickou objednávkou, kedy bolo objednané, aby bolo tých poslancov čo najviac, čo je logické a čo jednoducho nemôžete ľuďom nahovárať ani vašim pekným, milým úsmevom, že to tak nie je. A vzhľadom na tú demografickú krivku je skôr potrebné zvyšovať počet lekárov a špecialistov, a nie poslancov Národnej rady, z ktorých sa ľudia nenajedia. A práve preto musím jednoznačne súhlasiť s tým, že práve zníženie počtu poslancov zo 150 na 100 môže pomôcť zefektívniť prácu Národnej rady, pretože táto, toto, čo tu vidíme aj čo tu bolo pred chvíľkou, tá šou ohľadom toho, či ideme o niečom rokovať, alebo nejdeme o niečom rokovať. Najprv koalícia chcela, potom nechcela, potom opozícia nechcela, chcela. Tento šialený cirkus, v ktorom sa normálny občan so zdravým sedliackym rozumom musí strácať, jednoducho môžme obmedziť tým, že o 50 znížime tento počet poslancov. A nehnevajte sa na mňa, úprimne, keď si normálny občan pozrie toto, čo ste tu pred chvíľkou predvádzali ohľadom toho pána Galka, tak sa mu už musí zatočiť v hlave a povedať si, že či sú tí poslanci slovenskí vôbec normálni.
Čepček, Martin, poslanec NR SR (2022-06-15):
Ďakujem pekne za slovo. Takže teraz to objasním. Zákon o sociálnom poistení ustanovuje podmienky, po splnení ktorých má vdova nárok na výplatu vdovského dôchodku aj po uplynutí jedného roka od smrti manžela, resp. manželky. Sú to prípady, ak sa stará o nezaopatrené dieťa, je invalidná z dôvodu poklesu schopnosti pracovať o viac ako 70 %, vychovala aspoň tri deti, alebo vychovala dve deti a dovŕšila vek 52 rokov, a vychovala dve deti alebo dovŕšila dôchodkový vek. Právna úprava teda zakotvuje určité zvýhodnenie pre vdovy a vdovcov, ktorí vychovali dve deti a ešte výraznejšie zvýhodňuje pre vdovy a vdovcov, ktorí vychovali tri a viac detí. Právna úprava však nezakotvuje žiadne zvýhodnenie pre vdovy, ktoré vychovali jedno dieťa, oproti tým, ktoré nevychovali žiadne dieťa. Navrhovaná právna úprava počíta s ponechaním zvýhodnenia v prípade vychovania dvoch detí, ako aj zvýhodnenia v prípade vychovania troch detí, avšak dopĺňa aj zvýhodnenie pre vdovy a vdovcov, ktorí vychovali aspoň jedno dieťa. V takýchto prípadoch by nárok na vdovský dôchodok a analogicky na vdovský vznikol dovŕšením veku 57 rokov. V prípade vdov a vdovcov, ktorí vychovali aspoň jedno dieťa sa veková hranica opätovne vzniku nároku na vdovský a vdovecký po smrti manžela, manželky znižuje z dôchodkového veku na vek 57 rokov. Takže je to taká drobná úprava, ktorá si myslím ale, že tej skupine, ktorí vychovali jedno dieťa, veľmi výrazne pomôže. Ďakujem a prosím o podporu tohto zákona.
P. Prokopovič, minister dopravy, pôšt a telekomunikácií SR: (2003-09-17):
A čo sa týka využitia tých 400 mil., v rezorte dopravy je taký akútny nedostatok práve na diaľnice a rýchlostné komunikácie, že skutočne vieme, kde tie peniaze využiť, a budú využité tam, to môžem garantovať.
P. Hrušovský, podpredseda NR SR: (2002-05-16):
Teraz budeme pokračovať návrhmi zákonov, ktorého za vládu poverila pána ministra Magvašiho, aby uviedol. Prvý v poradí je vládny návrh zákona o rodičovskom príspevku. Návrh zákona ste dostali ako tlač 1353. Súčasťou návrhu je aj rozhodnutie pána predsedu o pridelení návrhu zákona na prerokovanie výboru Národnej rady. Nech sa páči, pán minister Magvaši. Prosím, aby ste z poverenia vlády predmetný návrh zákona uviedli. P. Magvaši, minister práce, sociálnych vecí a rodiny SR: Áno, druhé čítanie.
Pellegrini, Peter, predseda NR SR (2015-03-18):
Ďakujem pekne. Písomne sa neprihlásil nik. Otváram možnosť prihlásiť sa do rozpravy ústne. Končím možnosť prihlásiť sa do rozpravy. Vyhlasujem všeobecnú rozpravu za skončenú. Zároveň teda prerušujem aj rokovanie o tomto bode programu. Nasleduje prvé čítanie o návrhu pána poslanca Alojza Hlinu na vydanie zákona, ktorým sa mení zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení uznesenia Ústavného súdu Slovenskej republiky č. 239/2014 Z. z. Návrh zákona je pod tlačou 1406, návrh na jeho pridelenie na prerokovanie výborom je v rozhodnutí č. 1415. Nech sa páči, pán poslanec, máte slovo, môžete uviesť návrh zákona. (Rokovanie o návrhu poslanca Národnej rady Slovenskej republiky Alojza Hlinu na vydanie zákona, ktorým sa mení zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení uznesenia Ústavného súdu Slovenskej republiky č. 239/2014 Z. z., tlač 1406.)
Laššáková, Jana, podpredsedníčka NR SR (2015-04-23):
V poradí druhú otázku položil pán poslanec Viliam Novotný generálnemu prokurátorovi Slovenskej republiky Jarovi Čižnárovi. A otázka znie: „Národná rada v súčasnosti pripravuje závažné kroky súvisiace s vyčlenením štátnych finančných aktív na skupovanie pohľadávok z reštrukturalizačného konania. Podľa medializovaných informácií Generálna prokuratúra začala šetrenie vo veci možného podvodu v súvislosti s reštrukturalizáciou spoločnosti Váhostav-SK. Skúma Generálna prokuratúra aj možnosti prepojenia osôb zapojených do reštrukturalizácie na strane správcu spoločnosti Váhostav-SK a vybraných veriteľov?“ Pán poslanec, chcem vám oznámiť, že pán generálny prokurátor Jaromír Čižnár sa ospravedlnil z hodiny otázok z dôvodu návštevy delegácie generálneho prokurátora Poľskej republiky, ktorého sme aj my tu včera na balkóne privítali. Odpoveď na otázku vám zašle písomne, jeho ospravedlnenie mám v prílohe. Takže pán generálny prokurátor vám bude písomne odpovedať na vašu otázku. V poradí tretiu otázku položil pán Miroslav Kadúc ministrovi spravodlivosti Slovenskej republiky Tomášovi Borecovi a otázka znie: „Má dnes Ministerstvo spravodlivosti Slovenskej republiky pripravený komplexný návrh, ktorý by reálne bránil podvodným konkurzom, prípadne pochybným reštrukturalizáciám?“ Poprosím vás o odpoveď, pán minister, ako aj o oznámenie ukončenia odpovede. Nech sa páči.
Blaha, Ľuboš, poslanec NR SR (2014-11-08):
Ďakujem pekne. Zachytil som, pani podpredsedníčka, že ste citovali, že niekto múdry povedal, moc korumpuje, a potom vy ste akože dodali, že absolútna moc korumpuje absolútne. To celkovo ten výrok je lorda Actona z 19. storočia, známeho liberálneho mysliteľa aj praktika. Ale on to povedal vcelku: „Moc korumpuje, absolútna moc korumpuje absolútne.“ Ale to ste nepovedali vy. Vy ste to tam dodali do toho príhovoru. Naozaj to vyznelo smiešne. Tak si nabudúce pozrite celé tie výroky, aby to naozaj nepôsobilo takto nepripravene. No a ja rozumiem tomu, že máte boľačky rôzne, kolegovia z opozície. A toto bol krásny príklad toho, že všetko možné by ste najradšej vyčítali pánovi premiérovi. Ja tomu rozumiem, však ste opozícia. Ale nie sú dôvody na odvolávanie premiéra vaše boľačky. Ja chápem, že opozícia občas potrebuje takýto ventil. Ale takto nepripravená mimoriadna schôdza, to tu hádam ešte nebolo. To je vyslovene pod úroveň. Pani kolegyňa, aspoň si to naštudujte od lorda Actona. V akej súvislosti to povedal? Povedal to v súvislosti, že chce deľbu moci, že chce liberálnu demokraciu. Vy si myslíte, že na Slovensku nie je deľba moci, že tu nie je liberálna demokracia? Čítajte to od toho lorda Actona a pochopte, že nie vy ste doplnili jeho výrok. On to už povedal, tak ako ste to spomínali, už v 19. storočí. Pani kolegyňa, je to hrôza.
Grendel, Gábor, podpredseda NR SR (2022-11-30):
Ďakujeme, myslím, že to ocenia aj žiaci z Dunajskej Stredy. A teraz otváram všeobecnú rozpravu, do ktorej som nedostal žiadnu písomnú prihlášku. Pýtam sa, či sa chce niekto prihlásiť do rozpravy ústne. Nikto. Vyhlasujem rozpravu za skončenú. Chce zaujať stanovisko v záverečnom slove pán minister? Nie. Pán spravodajca? Takisto nie. Prerušujem rokovanie o tomto bode programu. A pristúpime k hlasovaniu v prvom čítaní o vládnom návrhu zákona, ktorým sa mení a dopĺňa zákon č. 578/2004 o poskytovateľoch zdravotnej starostlivosti, tlač 1330. Dávam slovo spravodajcovi z navrhnutého gestorského výboru pre zdravotníctvo pánovi poslancovi Marekovi Krajčímu, aby uviedol hlasovanie. (Hlasovanie o vládnom návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a ktorým sa mení zákon č. 341/2022 Z. z., ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov , tlač 1330.)
Kuffa, Štefan, poslanec NR SR (2021-07-01):
Juraj, ja na tvojom pozmeňováku vidím aj čosi pozitívne a hneď v úvode to aj poviem, a to je dobrá vec, že tu je takéto obmedzenie, že jedna osoba môže sprostredkovať takéto očkovanie najviac pre 50 ľudí. To je šťastie, lebo tu by bol znova obrovský biznis toho, ako to urobil pri MOM-kách, resp. COVID bunkách, aby tomu ľudia rozumeli, pán Száz, štátny tajomník, ktorý takto ryžoval 600-tisíc eur mesačne. Šesťstotisíc eur mesačne. My tu ideme pri tejto agitácii, pri očkovaní ponúkať odmeny ľuďom. Ja sa pýtam a kladiem si takú otázku, to cena života, resp. zdravia je 60 alebo 90 eur? Áno, ja tuná aj poviem tie argumenty, ktoré sú. Minulý mesiac, v júni, to je, ešte včera bolo, bol jún, náhle a nečakane zomrela 39-ročná mladá žena po očkovaní v Nitre po očkovacej látke Pfizer. Nikto sa z vládnych činiteľov k tejto veci a k tejto problematike nevyjadril. Treba tu povedať, že aj to očkovanie prináša veľké riziká nielen zdravotné ako také a problémy, ale aj smrť. Navyše ďalšia vec, keď tuná počúvam pána Lengvarského, to máte jedno, či ste zaočkovaní, alebo nezaočkovaní, pretože on tie opatrenia ako generál generalissimo zavedie také, tak či tak pôjdeš do karantény, keď sa vraciaš zo zahraničia. Na čo je potom to očkovanie tým ľuďom? Nenúťme ľudí a nerobme tuná lotérie a nejaké hazardné hry, že by sme tu zavádzali, aby tí ľudia za každú cenu sa zaočkovali. Dnes ani nevieme, proti chrípke každý rok sa musíš zaočkovať. Proti koronavírusu dnes nevieme, že tie očkovacie látky, ako dlho budú vytvárať imunitu... (Prerušenie vystúpenia časomerom.)
Fico, Robert, poslanec NR SR (2022-11-08):
Ďakujem pekne. (Ruch v sále. Rozhovor predsedajúceho s poslankyňou Bittó Cigánikovou mimo mikrofónu.)
Grendel, Gábor, podpredseda NR SR (2022-09-23):
Pokoj v sále, kolegovia.
Podmanický, Ján, poslanec NR SR (2019-10-16):
Ďakujem za slovo. Vážený pán podpredseda, v rozprave k uvedenému návrhu neboli podané žiadne pozmeňujúce a doplňujúce návrhy. Spoločná správa obsahuje 21 pozmeňujúcich a doplňujúcich návrhov. Najskôr budeme teda hlasovať o týchto pozmeňujúcich a doplňujúcich návrhoch zo spoločnej správy, spoločne o bodoch 1 až 21 s odporúčaním gestorského výboru schváliť. Dajte, pán predseda, o nich hlasovať.
Paška, Pavol, predseda NR SR (2014-10-30):
(Hlasovanie.) 128 prítomných, 50 bolo za, 77 proti, 1 sa zdržal. (Dlhotrvajúci potlesk.) Konštatujem, že Národná rada nevyslovila nedôveru členovi vlády Jánovi Richterovi, poverenému riadením ministerstva práce, sociálnych vecí a rodiny. Vážené pani poslankyne, vážení páni poslanci, ďakujem za vašu aktívnu účasť. Zajtra o deviatej ráno budeme pokračovať v prerušenej rozprave o návrhu zákona o štátnom občianstve, ktorý začal predkladať pán poslanec Gábor Gál. Poprosím, pán poslanec, 9.00 hod. a budeme pokračovať podľa schváleného programu. O 11.00 hod. budeme hlasovať o prerokovaných bodoch a aby nevznikalo zbytočné nedorozumenie, po hlasovaní dám plénu návrh na ukončenie 39. schôdze. Ďakujem vám pekne. Pekný večer. Dobrú noc. (Rokovanie 40. schôdze NR SR sa skončilo o 21.53 hodine.)
Laurenčík, Milan, podpredseda NR SR (2021-05-03):
Faktickú poznámku má pripravenú aj pán poslanec Peter Kmec, nech sa páči.
Grendel, Gábor, podpredseda NR SR (2022-11-10):
Prezentujme sa a hlasujme. (Hlasovanie.) Prítomných 138 poslancov, za 48, proti 26, zdržalo sa 64, hlasovali všetci prítomní. Tento návrh sme neschválili.
Andrejuvová, Anna, poslankyňa NR SR (2021-11-09):
Ďakujem pekne, pán predsedajúci. Možno to stihnem do dvoch minút, ale pán poslanec Valášek hovoril o tom, o petícii, ktorá útočí na reprodukčné práva žien a zamedzuje prístup k informáciám o interrupciách. A rovnako tu čítal tiež rôzne vety od dám, ktoré dal do takej brožúry a ktoré popisovali niečo, o čom náš návrh nie je. Takže zase opäť pán Valášek mieša hrušky s jablkami. A aby som bola presnejšia, rozšírená možnosť núdzového bývania aj pre nečakané tehotné ženy z jedného roka na tri roky útočí na reprodukčné práva žien a zamedzuje prístup k informáciám o interrupciách? To snáď nie. Značné zvýšenie príspevku pri narodení zdravotne znevýhodneného dieťaťa pre rodičov a náhradných rodičov skoro do výšky 4-tisíc eur útočí na reprodukčné práva žien a zamedzuje prístup k informáciám o interrupciách? To snáď nie. Zníženie registračného poplatku na auto o 70 % v prípade kupujúceho, ak má rodič tri a viac detí, útočí na reprodukčné práva žien a zamedzuje prístup k informáciám o interrupciách? To snáď nie. Príspevok pri narodení dieťaťa nie je iba do tretieho dieťaťa, ale aj na štvrté dieťa, útočí na reprodukčné práva žien a zamedzuje prístup k informáciám o interrupciách? To snáď nie. Predĺženie lehoty na rozmyslenie zo 48 za 72 hodín, tak ako je to v mnohých európskych krajinách, útočí na reprodukčné práva žien a zamedzuje prístup k informáciám o interrupciách? To snáď nie. Utajený pôrod, nárok na nemocenskú dávku od 21. týždňa a osobitná ochrana osobných údajov útočí na reprodukčné práva žien a zamedzuje prístup k informáciám o interrupciách? To snáď nie. Zmena názvu úkonu z prerušenia na ukončenie tehotenstva útočí na reprodukčné práva žien a zamedzuje prístup k informáciám o interrupciách? To snáď nie. Lepšia informovanosť žien pred zákrokom, pomoc a informovanosť pre ženy, finančnú, materiálnu a psychologickú pomoc, ktorú dostanú aj písomne od lekára... (Prerušenie vystúpenia časomerom.)
Zmajkovičová, Renáta, podpredsedníčka NR SR (2013-09-25):
Pani podpredsedníčka Laššáková, nech sa páči.
Zmajkovičová, Renáta, podpredsedníčka NR SR (2014-10-31):
Ďalší, ktorý vystúpi v rozprave, je pán poslanec Hlina. Nech sa páči.
Vašečka, Richard, poslanec NR SR (2017-12-13):
Ďakujem za slovo. Pán kolega Číž, ja neviem, čo sa toľko rozčuľujete bez ohľadu na to, či je adventný alebo iný čas. Samozrejme, ďakujeme všetkým kolegom, môžme poďakovať aj pani Laššákovej. Ja ako predseda poslaneckého klubu som ako prvý poďakoval aj Erike Jurinovej, aj Jofovi Viskupičovi a to, že tá popularita a tá vďačnosť je veľká, tak ťažko možno kolegom zabrániť, aby poďakovali. Mňa skôr znervózňuje to, že schôdza bola naplánovaná do 15. a my sme už, to je v piatok, a už v stredu večer sme takí nervózni z toho, ako keby sme to preťahovali o dva týždne. Takže pokoj (reakcia z pléna), spokojne, ja viem, áno, máte všeličo možné, ale nezdá sa mi, že z tohto treba robiť nejaké napätie.
Kažimír, Peter, podpredseda vlády a minister financií SR (2018-10-18):
Ďakujem za doplňujúcu otázku. Žiadne konkrétne čísla nie sú na stole. Na stole je návrh viacročného finančného rámca so základnými parametrami z pohľadu medziročného alebo medziročného nárastu výdavkov v objeme okolo troch percent. Pracuje sa na rozpočte na budúci rok. Frontex a ochrana vonkajšej hranice ale je otázka konsenzuálna. To znamená, tak ako sme možno pred dvoma rokmi bojovali s; no, bojovali, bojovali je silné slovo; mali sme spory s inými členskými krajinami o váhe ochrany práve vonkajšej hranice. Tak tu myslím, že teraz nikto pochybnosti nemá. My v rozpočte, v štátnom rozpočte na budúci rok máme aj tento rok vytvorenú rezervu v objeme niekoľko desiatich miliónov eur na dodatočné výdavky, ako keby poplatky do Európskej únie. Takže z tohto pohľadu si myslím, že budeme vždy pripravení reagovať, ak to bude potrebné, a v prípade nejakej migračnej vlny to potrebné určite bude a malo by význam byť účastný takej aktivity. Ďakujem.
Zelník, Štefan, poslanec NR SR (2018-02-09):
Ďakujem pekne za slovo. Úprimne poviem, Milan, že teda prekvapil si ma, pretože tá diskusia, ktorá tu je, tak prebiehala veľmi teda vecne a odborne, až teda na niektoré tie extempore kolegov. Ale po siedmich hodinách diskusie, kedy pán minister opakovane vystúpil a odpovedal na otázky, po hodinovom jeho príhovore, kde vysvetlil všetky podrobnosti, ty na konci dňa vyjdeš s tým, že javí sa ti, vraj sa rozhára nejaký konflikt podľa medializovaných správ? Čo si tu robil sedem hodín, pre Kristove rany? Však minister... Ty sa opieraš o medializované správy, ktoré boli pred týždňom? Čo si tu robil celý ten čas? Však minister na všetko odpovedal. A hovoriť o tom, že SNS-ka stará a nejaké tendre? Aký tender bol urobený? Však sa spamätaj, prosím ťa! Nemáš troška, proste úctu voči samému sebe? Veď toto sa proste nerobí! Zišli sme sa tu, aby, a chceli ste mať diskusiu. Pozrite sa, koľko tu je opozičných poslancov, prepánaboha! To bol taký strašný záujem, že chcete verejne diskutovať a chcete odborne diskutovať. Koľkí z vás ste tuná? Takže ja by som vás poprosil, je to absolútna škoda a chyba. A ja som teraz zostal prekvapený, Milan, prepáč, ale aby si ty napádal SNS-ku a bral nejakú kolektívnu vinu, pretože kedysi niekto zmanipuloval nejaký tender nástenkový? Čo s tým máme spoločné? Čo má s tým spoločné minister obrany? Sme tu preto, aby sme preberali nejakú, dlhodobý plán rozvoja obrany, zdôrazňujem, na výstavbu a rozvoj ozbrojených síl do roku 2030. Prvý minister, ktorý sem prišiel s takouto koncepciou s výhľadom na, do roku 2030. Že nemáš hanbu?!
Martinák, Ľuboš, poslanec NR SR (2011-02-10):
Ďakujem za slovo. Pán minister vnútra pán Lipšic, chcem zareagovať na to, keď ste povedali, že sú to absurdnosti a rozdiely medzi chladnou zbraňou, teda nožom, a strelnou zbraňou. Musím, bohužiaľ, konštatovať, že absolútne nie ste v obraze. Zoberte si štatistiku, ktorá hovorí o tom, že za posledných desať rokov násilných trestných činov koľko, bohužiaľ, bolo spáchaných nožom a končiacich smrťou a koľko bolo spáchaných zbraňou. Potom si utvoríte obraz, čo a za akých okolnosti je nebezpečnejšie. O tom, samozrejme, môžeme filozofovať. A preto opätovne tvrdím, že psychotesty pre poľovníkov sú obyčajné šikanovanie týchto poctivých a poriadnych ľudí v mnohých prípadoch a vyberanie poplatkov, aby vám išli do štátnej kasy. Ďakujem.
Mojš, Milan, poslanec NR SR (2019-09-10):
Pán predsedajúci, dajte, prosím, hlasovať o prezidentkou vrátenom zákone ako celku v znení schváleného pozmeňujúceho a doplňujúceho návrhu.
Laššáková, Jana, podpredsedníčka NR SR (2013-06-18):
Pán poslanec Huba, nech sa páči.
P. Paška, predseda NR SR: (2008-12-02):
Ďalšia prihlásená je pani poslankyňa Rosová. Nech sa páči.
L. Szigeti, poslanec: (2008-12-02):
Hovoríte o tom, ako sa šafárilo na úrovni žúp. Pán poslanec, ako sa šafári s verejnými prostriedkami v súčasnosti, viď TIPOS a viď bez verejného obstarávania minutých 3,6 mld. na ministerstve výstavby a regionálneho rozvoja. Mohol by som menovať ďalšie veci a kauzy. Pani kolegyňa, snáď si nemyslíte alebo netvrdíte, že môžeme za to my, občania maďarskej národnosti na Slovensku, ako vyzerá národnostné školstvo v Maďarsku. Náhodou to veľmi dobre poznám, lebo ako minister a štátny tajomník som navštevoval takmer každú slovenskú školu v Maďarsku. Funguje to v súlade s požiadavkami rodičov. Pokiaľ rodičia budú mať iné požiadavky, Maďarská republika je ochotná zmeniť systém a vyjsť im v ústrety. Ďakujem.
Laššáková, Jana, podpredsedníčka NR SR (2014-11-10):
... povedali ste, povedali ste, prišli ste za mnou, že na dve minúty budete mať vystúpenie. Toto je chlapské slovo?!
Laššáková, Jana, podpredsedníčka NR SR (2014-12-04):
Pani poslankyňa Šípošová.
Kamenický, Ladislav, poslanec NR SR (2015-12-09):
Ďakujem. Pán poslanec Hlina, čo sa týka tej formulácie, boli hlavne pripomienky pána prezidenta k formuláciám, myslím, že aj právnici ministerstva financií sa k tomu vyjadrovali na výbore. Ja som presvedčený, že po formálnej stránke ten materiál je napísaný správne. Máme aj ich stanovisko. Čiže toľko k tej formálnej stránke. Čo sa týka toho obchádzania zákona, skutočne myslím, že tu je dôležité, aby sme spojili sily, aby tie zákony boli napísané tak, aby sa nedali obísť. A to, čo hovoríte, s tým súhlasím, že všetci hľadajú spôsoby, ako to obísť. A myslím, že na to treba veľmi promptne reagovať, a my sme vždy pripravení, samozrejme, zareagovať tak rýchlo, ako je to možné. Samozrejme, tá aplikačná prax ukáže, aký bude to mať dosah a akým spôsobom čo sa dá obísť. Ale tu chcem aj oceniť to, že napríklad sa zvýšilo to základné imanie pre nebankovky, ktoré môžu poskytovať úvery. Myslím, že to bolo aj na základe vašej iniciatívy. Ďakujem pekne.
Pčolinský, Peter, podpredseda NR SR (2023-06-15):
Prezentujeme sa a hlasujeme. (Hlasovanie.) Prítomných 135, za 84, proti 5, zdržalo sa 44, nehlasovali 2. Návrh sme schválili. A teraz poprosím pani poslankyňu Annu Zemanovú, aby uviedla hlasovanie v prvom čítaní návrhu skupiny poslancov na vydanie zákona o posudzovaní vplyvov na životné prostredie, čas, čas(!), tlač 1700, bod 43 schváleného programu. Nech sa páči. (Hlasovanie o návrhu skupiny poslancov Národnej rady Slovenskej republiky na vydanie zákona o posudzovaní vplyvov na životné prostredie a o zmene a doplnení niektorých zákonov , tlač 1700.)
Hrnčiar, Andrej, podpredseda NR SR (2019-12-03):
Pán poslanec Suchánek.
Košútová, Magda, poslankyňa NR SR (2011-07-11):
Ďakujem pekne za slovo. Vážený pán poslanec, veľmi jasne ste definovali, prečo ľudia na Slovensku chcú pracovať viac. Je to hlavne v príjmoch, ktoré dosiahnu. Ľudia chcú pracovať, ale v slušných podmienkach. Mám osobné skúsenosti z rodiny, keď jedna moja príbuzná pracovala v zahraničnej firme a v čase, keď každá žena z biologických dôvodov potrebuje zvýšenú hygienu, musela byť označená červenou stužkou. Myslíte si, že je toto pre ženu vhodné, že tá žena to necíti ako veľkú hanbu a veľkú krivdu, aj keď za to skutočne nemôže? Je to prirodzené, ale musela byť označená. A z toho dôvodu aj odišla z tejto zahraničnej firmy. Myslíte si, že majú ženy znášať takéto podmienky? Ja si myslím, že toto nie je cesta, aby sme sa takto uberali v pracovnoprávnych vzťahoch. Ďakujem.
Pellegrini, Peter, predseda NR SR (2023-12-22):
Ďakujem veľmi pekne tejto diskusii k téme o Ústave pamäti národa. Pán poslanec Hlina, škoda len, že teda za tri a pol roka aj tuto tlieskajúci pán minister vnútra Mikulec nič nevyšetril, nepotrestal, nezatkol teda človeka, ak tvrdíte, že páchal nejakú trestnú činnosť, mohli ste to dávno spraviť. (Potlesk.) Ďalší v rozprave bude vystupovať pán poslanec Sitkár. Procedurálny dáme, keď skončíme rozpravu, to je samozrejmé. Ja ich vidím, že sú tam. Nech sa páči, pán poslanec Sitkár.
Dostál, Ondrej, poslanec NR SR (2018-09-12):
Dnes je to také prekvapivé, že nebudem celkom chváliť, ale teda áno, samozrejme, že ak sa nastaví, nastavia pravidlá a bude híring, tak je to zmena k lepšiemu, len teda to, na čo som chcel upozorniť vo faktickej minule, a nedokončil som to, a teda môžem to použiť aj teraz, lebo, lebo tiež budem reagovať. Pani ministerka, teda Žitňanská, vtedy keď bola poslankyňa, presadila v zákone o majetku obcí, že majetok predáva súťažnou metódou, dražbou, verejnou obchodnou súťažou alebo, alebo priamym prenájmom najmenej za cenu určenú znaleckým posudkom okrem nejakých výnimiek, a jednou z tých výnimiek je, sú prípady hodné osobitného zreteľa, o ktorých trojpätinovou väčšinou rozhodne zastupiteľstvo. Malo to viesť k tomu, že teda bude sa hospodárnejšie nakladať s majetkom obcí, ale, samozrejme, že mali by byť nejaké výnimky, lebo však keď na nejaké sociálne účely chcem prenajať nejaký, nejaký, nejaký, nejakú nehnuteľnosť, tak jasné, nebudem im dávať komerčné ceny alebo súťažiť o to. Problém ale je, že keď sa chce, tak sa postupuje korektne, a keď sa nechce, tak napriek takto zadefinovaným pravidlám osobitným zreteľom je to, na čom sa zhodne zastupiteľstvo trojpätinovou väčšinou. Čiže keď máte trojpätinovú väčšinu zastupiteľstva, môžete za osobitný zreteľ vyhlásiť prakticky čokoľvek. Híringy sú fajn vec, mali sme v bratislavskom mestskom zastupiteľstve akože transparentné výberové konanie na vedenia metských podnikov za primátorovania Iva Nesrovnala, tiež tam boli híringy, tiež boli zverejnené životopisy, mali byť kandidáti preverení. Ja som sa tých híringov zúčastnil, napriek tomu nevyhrali tí, ktorí boli najlepší na tých híringoch, ale tí, na ktorých sa primátor s väčšinou zastupiteľstva dohodol, a bolo to známe vopred. A tak to môže dopadnúť aj s voľbou ústavných sudcov.
B. Bugár, podpredseda NR SR: (2004-05-14):
(Hlasovanie.) Prítomných 130 poslancov, za návrh 36, proti 44, zdržalo sa 49 poslancov, nehlasoval 1. Konštatujem, že bod 75 zo spoločnej správy sme neschválili. Nech sa páči.
Cmorej, Peter, poslanec NR SR (2021-11-11):
Pán predsedajúci, dajte, prosím, hlasovať o pozmeňujúcom návrhu pani poslankyne Bittó Cigánikovej, o bode 17.
Paška, Pavol, predseda NR SR (2013-09-05):
Ďakujem pekne, pán minister. Pani spravodajkyňa, chcete? Nie. Prerušujem rokovanie o tomto bode programu. Budeme pokračovať prvým čítaním o vládnom návrhu zákona č. 461 o sociálnom poistení. Pán minister. (Rokovanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony , tlač 651.)
Blanár, Juraj, podpredseda NR SR (2022-02-15):
Ďakujem, pani poslankyňa. Otváram rozpravu o tomto bode programu. Do rozpravy som nedostal žiadnu písomnú prihlášku. Dávam možnosť ústne sa prihlásiť do rozpravy. Konštatujem, že nikto sa neprihlásil ústne do rozpravy, preto vyhlasujem rozpravu za uzavretú. Pani poslankyňa Drábiková nemá záujem už dodať k tomu nič. Ja len dodávam, že hlasovanie o tomto bode programu bude dnes o sedemnástej hodine. Prerušujem rokovanie o tomto bode programu. Pán poslanec Osuský, poprosím vás, aby ste nepoužívali mobilný telefón na telefonovanie. Ďakujem za porozumenie. Vážené pani poslankyne, páni poslanci, takže máme pred sebou bod návrh na odvolanie a voľbu členov Rady Slovenského pozemkového fondu. Tento návrh vlády Slovenskej republiky na voľbu členov rady má parlamentnú tlač 887, návrh výboru pre pôdohospodárstvo a životné prostredie na odvolanie a voľbu členov rady je pod tlačou 889 a tento návrh má predniesť za vládu minister pôdohospodárstva a rozvoja vidieka Slovenskej republiky pán Samuel Vlčan, ktorý zatiaľ nie je v rokovacej sále. A keďže máme hlasovať o tomto bode o sedemnástej hodine, takže musíme počkať na neho, a preto dovtedy prerušujem rokovanie a vyhlasujem krátku prestávku. (Prestávka.)
Simon, Zsolt, poslanec NR SR (2014-11-09):
Ďakujem pekne. Pán kolega, dovoľte, aby predtým, než budem reagovať na to, čo ste zverejnili, a na vás, aby som sa ohradil nad vystupovaním člena politickej strany SMER. Je mi nesmierne smutno, že to právnik Martvoň takto vystupuje v tejto otázke. Arogancia moci, ktorú doniesol SMER za posledného dva a polroka, čo sám vládne v tejto krajine, sa naplno odhaľuje v tomto krátkom videu, ako nominant SMER-u sa stavia k občanom tejto krajiny. Je to úbohá arogancia moci, podšitá, trúfal by som si povedať, poriadnym kusom rasizmu. Toto malé video poukazuje nielen na to, že akých nominantov dáva SMER do funkcií, kde sa rozdávajú štátne peniaze, ale poukazuje na niečo horšie. Aký charakter tohto štátu SMER vytvoril v tejto krajine tým, ako rozkráda verejné financie a čo si jeho nominanti dovolia, že sú ľuďmi nad zákonom, na nich nič neplatí. Kolegovia zo SMER-u, keď za nič iné, tak za toto by mal zobrať na seba zodpovednosť aj ten, ktorý tieňovo riadi zdravotníctvo, a tým je Paška.
Zmajkovičová, Renáta, podpredsedníčka NR SR (2013-02-05):
Vážené panie poslankyne, vážení páni poslanci, otváram 5. rokovací deň 14. schôdze Národnej rady Slovenskej republiky. Na dnešnom rokovacom dni o ospravedlnenie požiadali: pán poslanec Otto Brixi, Pavol Frešo, Juraj Miškov, Lucia Nicholsonová. Na zahraničnej pracovnej ceste je poslanec Maroš Kondrót. Podľa schváleného programu pristúpime k prvému čítaniu o vládnom návrhu zákona, ktorým sa mení a dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 145/1995 Z. z . o správnych poplatkoch v znení neskorších predpisov. Vládny návrh zákona má parlamentnú tlač 339. Návrh na jeho pridelenie na prerokovanie výborom je v rozhodnutí č. 335. Teraz poprosím pána ministra spravodlivosti Slovenskej republiky Tomáša Boreca, aby vládny návrh zákona uviedol. (Rokovanie o vládnom návrhu zákona, ktorým sa mení a dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov , tlač 339.)
Dubéci, Martin, poslanec NR SR (2024-01-17):
Ďakujem za slovo, pán predsedajúci. Takisto ďakujem za prejav pánovi poslancovi Matovičovi. Myslím, že nemusíme úplne súhlasiť vo všetkom, ale stále oceňujem zápal pána poslanca Matoviča v boji s korupciou, ktorý bol vidieť aj v tomto prejave, a... (Potlesk.) A teda (povedané so smiechom) ja som si jednu vec takú uvedomil a rozmýšľam nad ňou už posledný mesiac a pol, odkedy vlastne o tej, o tomto bode rokujeme a ja netuším, komu reálne na tomto zákone záleží v tomto pléne okrem troch ľudí. Ja myslím, že naozaj na tomto zákone záleží premiérovi Ficovi, naozaj na tomto zákone záleží ministrovi obrany Kaliňákovi a myslím, že na tomto zákone naozaj záleží pánovi budúcemu riaditeľovi SIS Tiborovi Gašparovi. Toto sú traja ľudia, ktorých som vôbec videl niekedy nejaký pokus, ako reálne argumentovať, obhajovať, nejaký zápal pre túto vec, ale musím povedať, že ako čím ďalej viac sledujem tieto prázdne lavice, čím ďalej stretávam ľudí v kuloároch a vzadu v salóniku a tak ďalej, a keď, keď sa ich naozaj opýtam, že či toto, toto si naozaj myslíte, že je dobrý zákon, že či toto myslíte, že je vec, ktorú musíte presadiť, či si naozaj ako úprimne poviete, že, že je to dobré, ako ste to dali dokopy, tak jednoducho vidieť z tých odpovedí často, že už, už ani, už, už aj pomaly potichu priznávajú, že, že to je celé zlé. Potichu priznávajú, že to ide úplne zlým smerom. Potichu priznávajú, že, že možno to celé sa im ani nepodarí spraviť tak, ako si predstavovali. Tak verím, že v tomto snažení zotrváme, lebo, lebo verím tomu, že to má veľký zmysel. Ďakujem za pozornosť.
B. Bugár, podpredseda NR SR: (2001-11-29):
Pán minister, nech sa páči, môžete odpovedať.
Blanár, Juraj, podpredseda NR SR (2020-12-09):
Na vaše vystúpenie dve faktické poznámky, pán poslanec. Ako prvý, pán Miroslav Suja, nech sa páči.
Mezenská, Helena, poslankyňa NR SR (2015-07-01):
Dovoľte mi krátko zareagovať. Ja, pani poslankyňa Vášáryová, si vás veľmi vážim a rešpektujem vás ako političku aj ako dlhoročnú diplomatku, ale nedá mi pri tejto téme nebyť aj trošku taká neosobná. Ja si vás predsa len najviac pamätám ešte z mojich detských čias, keď som počúvala, a to boli v Slovenskom rozhlase pôvodné slovenské rozprávky. A ja si pamätám aj vás konkrétne z mnohých takýchto nahratých rozprávok, kde ste väčšinou prerozprávali pozitívne dievčenské postavy, napadá ma Maruška a Dvanásti mesiačikovia. Mne je veľmi ľúto, že napríklad dnes takéto rozprávky, takáto tvorba, a to je už v zásade jedno, či ide o Slovenský rozhlas alebo Slovenskú televíziu, že takéto hodnotovo pozitívne ladené slovenské pôvodné rozprávky, slovenskú pôvodnú tvorbu nevidieť a nepočuť. Myslím si, že ak by naša mladá generácia vyrastala na tejto slovenskej originálnej pôvodnej tvorbe, je jedno, či ide o ľudové piesne, ľudové rozprávky, tak by aj to celkové mentálne a hodnotové nastavenie našej spoločnosti bolo ďaleko lepšie. Ďakujem.